Neuv Sermon Subalpin/A vnirà an sle nivole dël cél
Artorn

A vnirà an sle nivole dël cél 

Le figure che Nosgnor Gesù Crist a dovra ant ël discors profetich ch'i trovoma ant ël capìtol 13 ëd March a podrìo smijene pitòst dròle. A-i é chi ch'as na fà dë schërgne e chi a-j dësfruta për fé 'd gieugh ëd fantasìa. A son pa 'd paròle da pijesse a la létera, ma sò mëssagi 'd lor a l'é bin seri e i l'oma da deje da ment. Vardomlo mej. 

"Antlora a vëdran ël Fieul ëd l'Òm ch'a vnirà an sle nivole con na gran' potensa e na gran' glòria" (Marco 13:26).

An tra j'aveniment profetisà da Gesù e ch'a vniran ansem a la fin e la dëspersion dl'Israel ëstòrich d'antlora, a sponta l'espression ch'i consideroma ancheuj, che un dì Gesù a sarà d'artorn e "ch'a vnirà an sle nivole" dël cél. A l'é n'espression dròla ch'a l'ha fàit e ch'a fà 'ncora dësbrilé la fantasìa 'd tanti e coma ch'a l'han rapresentalo j'antich pitor ëd le cese a n'é testimoniansa. Parloma peui gnanca dlë schergne 'd quaidun. Për comprende lòn ch'a veul dì, e nen pijesse 'n bàilo 'dcò costa vira-sì, i l'oma da manca da 'rtorné a la Bibia e nen tant dovré nòstra imaginassion coma ch'a farìo dë scritor ëd fantassiensa. L'espression: "vnì an sle nìvole dël cél" a l'é bin atestà an sle Scriture Sante e a l'é nen da pijesse a la létera!

Pijoma n'esempi tra i tanti. Ant ël lìber dël profeta Isaia, i trovoma: "Presagi a riguard a l’Egìt: “Vardé ‘l Signor ch’a riva: a cavalca na nivola lingera e a intra an Egìt. J’idoj d’Egit a tërmolo ‘dnans a chiel e ‘l cheur dj’egissian as përd ëd coragi" (Isaìa 19:1). As trata 'd lengagi figurà, poètich. Nosgnor a l'é nen "n'invasor" da la mira fìsica. Chiel a l'ha nen da manca 'd na nivola për fesse porté (se lolì a fussa possibil). Chiel a riva coma ìl Dé dl'arvangia ant j'aveniment che chiel a càusa ant la stòria uman-a. Le nivole a rapresento Soa presensa, Sò control potent e glòria, com a capitava ant ël Tabernacol ant ël desert. Ël test ch'i l'oma 'dnans a l'é l'antèrpret ëd chiel istess. Nosgnor a 'rtornrà "con gran potensa e glòria" e lolì a l'é assè da savèisse. Coma ch'a farà i lo savoma nen ëd precis, ma a lo farà. Lolì a l'é bin sicur! Ël Crist a lé vnù già na vira ant l'umiltà e la dëbolëssa coma 'l Salvator, e a 'rtornerà coma Giùdes e giustissié an tuta soa glòria. I l'oma contut da conòss-lo e da arconòss-lo tant da pa nen esse anganà da coj che ancheuj a ponto 'l dil e a diso: "Vardelo lì!" o "Vardelo là". A mostro 'd Mëssìa fàuss o lor midem a son ëd profeta fàuss. Col dì là a-i sarà gnun dubi: tuti a l'arconoss-ran, për fòrsa!

Che sò ciàir arvelator a splendrissa an vòstra vita. Sie ùmij e pront a confesseje ij vòstri pëccà e emendesse ant ël moment che chiel a campa sò ragg ëd ciàir an sù 'd vojàutri pr' arvelé vòstra negligensa e vòstre trasgression. Scapé nen vìa për nen lassé che 'l ciàir a fasa vëdde ij vòstri pëccà. Pensé 'd podèjlo schivié a sarìa mach coma esse - da la mira spiritual - tanme 'd cadàver ch'a son mach "da mangé për ij voltor". L'ora che la blaga 'd coj ch'as cherdo d'esse a sarà dël tut dëstissa, feve trové an tra 'd coj ch'arseivran con goj e dë s-ciòp ëd man ël Mëssia ch'a riva  e ch'a-j van dapress con fiusa. Sie nen an tra 'd coj ch'a ringreto e pioro d'avèj përdù soa glòria 'd lor.

PREGHIERA

Nosgnor Dé! It arsèivo volenté an mia vita e it arseivrai un doman quand it rivras torna an tuta toa glòria për ël dì dël giudissi e për porteme vìa con ti ant ij brass ëd Pare 'd Nosgnor. Bele se i son curios ëd savèj precis coma sarà col dì-lì, i stago nen adess sì a serché d'imaginem-lo. I sai ch'it lo faras, e sossì për mi a l'é assé. Amen.  

Neuv sermon subalpin
Pàul Castlin-a